text: Lyserød lørdag satte fokus på brystkræft
  07 oktober 2017 kl. 18.57
  Lørdag blev der sat fokus på brystkræft i 180 danske byer. TV SYD har været forbi både Esbjerg og Varde for at se, hvordan de markerer dagen.
  Antallet af personer, der bliver ramt af brystkræft er stigende. 4.000-5.000 kvinder får hvert år konstateret sygdommen - det tal vil stige i de kommende år i takt med at den den aldersgruppe, som oftest får diagnosen, bliver større.
  Det blev der sat fokus på ved Lyserød Lørdag i 180 byer.
  Hver 9. kvinde bliver ramt af brystkræft. For to år siden blev Lillian Barbré fra Varde en del af den statistik.
  I dag delte hun ud af erfaringer, tanker og følelser foran en lille forsamling kvinder.
  - Det vigtigste var at tro på, at jeg blev rask, siger Lillian Barbré.
  Rask blev hun, ligesom de 62.000 andre kvinder, der lever med diagnosen.
  - Man er godt hjulpet i systemet, hvis man får brystkræft, fortæller Lillian Barbré, som endte med at få det ene bryst fjernet.
  - En pat-protese hedder den hjemme ved os, siger hun med et grin til forsamlingen, der var glade for at høre hendes historie.
  Selvom flere og flere får diagnosen brystkræft, er chancen for at overleve sygdommen også blevet større.
  